Lukuaika noin 2 min

Vähänkin asioiden päälle ymmärtävät tietävät, että suuret nettifirmat keräävät käyttäjistään valtavan paljon tietoja. Tietojen käyttöön kansalainen on antanut luvan käyttöehdoissa, joita ei ole jaksanut lukea. Gdpr-tietosuoja-asetuksen oli määrä selkeyttää tilannetta.

Gdpr antaa EU-kansalaisille oikeuden saada tietää, mitä tietoja yhtiöt ovat hänestä keränneet. Verkkojulkaisu The Vergen toimittaja Jon Porter päätti testata, miten homma toimii ja onko saaduista tiedoista lopultakaan hyötyä. Hän lähestyi tässä tarkoituksessa Applea, Googlea, Amazonia ja tietysti Facebookia.

Kaikilta firmoilta tiedot kyllä sai, monelta vaivattomastikin. Amazon teki poikkeuksen, sen tietopakettia piti odottaa kuukauden päivät. Tietojen käytettävyys olikin sitten aivan toinen asia.

Gdpr:n henki on, että tietojen pitää olla helposti saatavissa, luettavissa ja myös ymmärrettävissä. Niiden pohjalta kohde voisi yrittää myös hallita sitä, mihin tietoja käytetään.

Tässä suhteessa puhtaat paperit saa yllättäen Facebook. Tiedot oli mallikkaasti ryhmitelty ja paketissa oli vain helposti avattavia html-tiedostoja. Porter toteaa, että huolestuttavaa oli vain Facebookin keräämän tiedon määrä. Paketin koko oli 1,1 gigatavua.

Googlelta hän puolestaan sai 72 gigatavun paketin, jota paisuttivat Google Driven ja Google Kuvat -palvelun varmuuskopiot. Datasta oli erittäin vaikea saada selkoa.

Ensinnäkin osa siitä oli tallennettu tiedostomuotoihin, jotka eivät aivan käden käänteessä avautuisi asiaan vihkiytymättömälle. Eikä tiedostojen nimistä juuri ole apua, kun yrittää selvittää, mitä mikäkin pitää sisällään. Vaikka tiedostot saisi auki, tiedot eivät silti välttämättä paljon kerro. Merkinnät ovat osin kryptisiä eikä mukana ole mitään selittävää metatekstiä.

Apple tuntuu tulkinneen myös varsin väljästi gdpr-määräystä, jonka mukaan olisi käytettävä yleisiä tiedostomuotoja. Myös tietojen tarjoilussa ylipäänsä olisi parantamisen varaa.

Amazon sen sijaan selvisi kokeesta varsin hyvin. Sen syntilistalle merkitä tulee siitä, että tietojen tilaaminen oli muita hankalampaa ja niiden saaminen kesti luvattoman pitkään.

Lähde: Tivi